Κοινή δράση του Συμβουλίου

της 19ης Δεκεμβρίου 2001

για τον διορισμό του ειδικού αντιπροσώπου της Ευρωπαϊκής Ένωσης ο οποίος επιφορτίζεται με το συντονισμό του Συμφώνου Σταθερότητας για τη Νοτιοανατολική Ευρώπη

(2001/915/ΚΕΠΠΑ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για την Ευρωπαϊκή Ένωση, και ιδίως το άρθρο 14 και το άρθρο 18 παράγραφος 5,

Εκτιμώντας τα ακόλουθα:

(1) Στις 14 Δεκεμβρίου 2000, το Συμβούλιο υιοθέτησε την κοινή δράση 2000/793/ΚΕΠΠΑ για τον διορισμό του ειδικού αντιπροσώπου της Ευρωπαϊκής Ένωσης ο οποίος επιφορτίζεται με τον συντονισμό του Συμφώνου Σταθερότητας για τη Νοτιοανατολική Ευρώπη και για την κατάργηση της κοινής δράσης 1999/523/ΚΕΠΠΑ(1). Η κοινή αυτή δράση λήγει στις 31 Δεκεμβρίου 2001.

(2) Είναι σκόπιμο να παραταθεί η θητεία του εν λόγω ειδικού αντιπροσώπου και να ορισθεί ο διάδοχος του κ. Bodo Hombach.

(3) Στις 19 Νοεμβρίου 2001, το Συμβούλιο υιοθέτησε συμπεράσματα σχετικά με τη θέση της Ευρωπαϊκής Ένωσης για τον μελλοντικό προσανατολισμό του Συμφώνου Σταθερότητας.

(4) Στις 30 Μαρτίου 2000, το Συμβούλιο εξέδωσε οδηγίες σχετικά με τη διαδικασία διορισμού των ειδικών αντιπροσώπων της Ευρωπαϊκής Ένωσης (ΕΑΕΕ) και το διοικητικό καθεστώς τους,

ΥΙΟΘΕΤΗΣΕ ΤΗΝ ΠΑΡΟΥΣΑ ΚΟΙΝΗ ΔΡΑΣΗ:

Άρθρο 1

Ο κ. Erhard BUSEK διορίζεται ειδικός αντιπρόσωπος της Ευρωπαϊκής Ένωσης για να ασκήσει τα καθήκοντα του ειδικού συντονιστή του Συμφώνου Σταθερότητας για τη Νοτιοανατολική Ευρώπη, εφεξής αποκαλούμενος "ειδικός αντιπρόσωπος", σύμφωνα με τις λεπτομέρειες που προβλέπονται στο σημείο 13 του εγγράφου του Συμφώνου Σταθερότητας.

Άρθρο 2

1. Ο ειδικός αντιπρόσωπος ασκεί τα ακόλουθα καθήκοντα, που προβλέπονται στο Σύμφωνο Σταθερότητας για τη Νοτιοανατολική Ευρώπη:

- προωθεί την επίτευξη των στόχων του Συμφώνου εντός και μεταξύ των διαφόρων χωρών,

- προεδρεύει της περιφερειακής στρογγυλής τραπέζης της Νοτιοανατολικής Ευρώπης,

- συνάπτει και διατηρεί στενές επαφές με όλους τους συμμετέχοντες και τα κράτη, οργανισμούς και ιδρύματα που συμβάλλουν στο Σύμφωνο, καθώς και με τις σχετικές περιφερειακές πρωτοβουλίες και οργανώσεις,

- υποβάλλει τακτικά έκθεση στον εν ενεργεία πρόεδρο του οργανισμού για την ασφάλεια και τη συνεργασία στην Ευρώπη, σύμφωνα με τις διαδικασίες του οργανισμού αυτού, εξ ονόματος της περιφερειακής στρογγυλής τραπέζης της Νοτιοανατολικής Ευρώπης,

- συμμετέχει στην διευθύνουσα ομάδα υψηλού επιπέδου, η οποία είναι επιφορτισμένη με τη διαδικασία συντονισμού των δωρητών,

- συνεργάζεται στενά με όλα τα όργανα της Ευρωπαϊκής Ένωσης, προκειμένου να προωθεί τον ρόλο της Ευρωπαϊκής Ένωσης στο σύμφωνο, σύμφωνα με τα σημεία 18, 19 και 20 του εγγράφου του συμφώνου,

- συναντάται τακτικά και όποτε χρειάζεται με τους προέδρους των ομάδων στρογγυλής τραπέζης, ώστε να εξασφαλίζεται ο γενικός συντονισμός,

- ασκεί χρέη γραμματείας της περιφερειακής στρογγυλής τραπέζης της Νοτιοανατολικής Ευρώπης και των τριών ομάδων στρογγυλής τραπέζης.

2. Στα πλαίσια των καθηκόντων του και σε συνεννόηση με τους συμμετέχοντες στο Σύμφωνο, ο ειδικός αντιπρόσωπος προβαίνει σε αξιολόγηση των τρεχουσών δραστηριοτήτων και μεθόδων εργασίας του Συμφώνου και υποβάλει στο Συμβούλιο, έως τον Μάρτιο του 2002 το αργότερο, έκθεση στην οποία θα περιέχονται βελτιωτικές εισηγήσεις. Ο ειδικός αντιπρόσωπος καλείται επίσης να καταρτίσει, στα πλαίσια των προτεραιοτήτων που ενέκρινε η περιφερειακή στρογγυλή τράπεζα στις 28 Ιουνίου 2001, κατάλογο των δράσεων που θα πρέπει να αναληφθούν κατά προτεραιότητα από όλες τις Ομάδες Στρογγυλής Τραπέζης κατά το έτος 2002.

Άρθρο 3

Η Ένωση παρέχει συνδρομή προς τον ειδικό αντιπρόσωπό της κατά την εκτέλεση των καθηκόντων του ειδικού συντονιστή, διαθέτοντάς του το απαιτούμενο ανθρώπινο δυναμικό και τα απαιτούμενα υλικοτεχνικά μέσα, σύμφωνα με την παρούσα κοινή δράση.

Η Ένωση αναμένει από τους λοιπούς συμμετέχοντες στο Σύμφωνο Σταθερότητας για τη Νοτιοανατολική Ευρώπη, να συμβάλλουν επίσης στη λειτουργία του.

Άρθρο 4

Ο ειδικός αντιπρόσωπος εργάζεται σε στενή συνεννόηση με το γραφείο του ύπατου αντιπροσώπου στη Βοσνία και Ερζεγοβίνη και με την πολιτική διοίκηση των Ηνωμένων Εθνών στο Κοσσυφοπέδιο.

Άρθρο 5

1. Το ποσό δημοσιονομικής αναφοράς που προορίζεται να καλύψει τις επιχειρησιακές δαπάνες τις σχετικές με την αποστολή του ειδικού αντιπροσώπου, ανέρχεται σε 1420290 ευρώ για το 2002.

2. Το ποσό που καθορίζεται στην παράγραφο 1 διατίθεται για τη χρηματοδότηση των δαπανών λειτουργίας του κεντρικού γραφείου του Συμφώνου Σταθερότητας της Νοτιοανατολικής Ευρώπης, στις Βρυξέλλες, κατά τη συγκεκριμένη περίοδο.

3. Η διαχείριση των δαπανών που χρηματοδοτούνται από το προβλεπόμενο στην παράγραφο 1 ποσό, γίνεται σύμφωνα με τις διαδικασίες και τους κανόνες της Κοινότητας όσον αφορά τον προϋπολογισμό.

4. Η διαχείριση των επιχειρησιακών δαπανών αποτελεί το αντικείμενο σύμβασης μεταξύ του ειδικού αντιπροσώπου και της Επιτροπής.

Άρθρο 6

1. Ο ειδικός αντιπρόσωπος συνάπτει σύμβαση με το Συμβούλιο.

2. Ο ειδικός αντιπρόσωπος είναι αρμόδιος για την εκπλήρωση της αποστολής του, συμπεριλαμβανομένης της σύστασης της ομάδας του, σε διαβούλευση με την Προεδρία, η οποία επικουρείται από τον γενικό γραμματέα/ύπατο εκπρόσωπο, και με πλήρη σύμπραξη της Επιτροπής.

3. Τα κράτη μέλη και τα όργανα της Ευρωπαϊκής Ένωσης δύνανται να προτείνουν την απόσπαση προσωπικού στην υπηρεσία, του ειδικού αντιπροσώπου. Οι αποδοχές του προσωπικού το οποίο αποσπάται από κράτος μέλος ή όργανο της Ευρωπαϊκής Ένωσης, στην υπηρεσία του ειδικού αντιπροσώπου βαρύνουν, αντίστοιχα, το συγκεκριμένο κράτος μέλος ή όργανο της Ευρωπαϊκής Ένωσης.

4. Όλες οι θέσεις της κατηγορίας Α προς πλήρωση δημοσιεύονται στα κράτη μέλη και στα όργανα της Ευρωπαϊκής Ένωσης, και καταλαμβάνονται από τους υποψηφίους με τα περισσότερα προσόντα.

5. Τα προνόμια, οι ασυλίες και άλλες εγγυήσεις που απαιτούνται για την εκτέλεση και την ομαλή διεξαγωγή της αποστολής του ειδικού αντιπροσώπου και των μελών του προσωπικού του, καθορίζονται από κοινού με τα μέρη. Τα κράτη μέλη και η Επιτροπή παρέχουν την απαιτούμενη υποστήριξη για τον σκοπό αυτό.

Η αγορά ή μίσθωση υλικού, προμηθειών και εγκαταστάσεων προς χρήση του γραφείου του συμφώνου σταθερότητας για τη Νοτιοανατολική Ευρώπη στις Βρυξέλλες, πραγματοποιείται εξ ονόματος και για λογαριασμό των Ευρωπαϊκών Κοινοτήτων.

6. Η προεδρία, η Επιτροπή ή/και τα κράτη μέλη παρέχουν, ανάλογα με την περίπτωση, υλικοτεχνική υποστήριξη στην περιοχή.

Άρθρο 7

Ο ειδικός αντιπρόσωπος υπάγεται απευθείας στον γενικό γραμματέα/ύπατο εκπρόσωπο. Είναι υπόλογος απέναντί του όσον αφορά τις διοικητικές δαπάνες στα πλαίσια των δραστηριοτήτων του.

Άρθρο 8

1. Ο ειδικός αντιπρόσωπος υποβάλλει τακτικά εκθέσεις στο Συμβούλιο, μέσω του γενικού γραμματέα/ύπατου εκπροσώπου, είτε με δική του πρωτοβουλία είτε κατόπιν προσκλήσεως. Οι εκθέσεις αυτές διαβιβάζονται επίσης στην Επιτροπή.

2. Η εφαρμογή της παρούσας κοινής δράσης επανεξετάζεται τακτικά, λαμβανομένης υπόψη, ιδίως, της ανάπτυξης άλλων συμβολών της Ευρωπαϊκής Ένωσης στην περιοχή και της συνοχής της με αυτές.

Άρθρο 9

Οι θέσεις της Ευρωπαϊκής Ένωσης στο πλαίσιο του Συμφώνου Σταθερότητας για τη Νοτιοανατολική Ευρώπη, καθορίζονται σύμφωνα με τους προσανατολισμούς που ενέκρινε το Συμβούλιο.

Άρθρο 10

Η παρούσα κοινή δράση αρχίζει να ισχύει την 1η Ιανουαρίου 2002.

Εφαρμόζεται μέχρι τις 31 Δεκεμβρίου 2002.

Άρθρο 11

Η παρούσα κοινή δράση δημοσιεύεται στην Επίσημη Εφημερίδα.

Βρυξέλλες, 19 Δεκεμβρίου 2001.

Για το Συμβούλιο

Ο Πρόεδρος

A. Neyts-Uyttebroeck

(1) EE L 318 της 16.12.2000, σ. 3.